ZAPISNIK

1. seje **SVETA ZAVODA** Vrtca Tržič, ki je bila v sredo, 10. 6. 2020, ob 17.30 v zbornici enote Palček.

Prisotni člani sveta zavoda:

Tina Golmajer – predstavnica zaposlenih Vrtca Tržič, Primož Uranič – predstavnik zaposlenih Vrtca Tržič, Andreja Pogačnik – predstavnica zaposlenih Vrtca Tržič, Petra Bodlaj – predstavnica zaposlenih Vrtca Tržič, Špela Štefe – predstavnica zaposlenih Vrtca Tržič, Manca Gašperin – predstavnica občine ustanoviteljice, Ivan Kokalj – predstavnik občine ustanoviteljice, Katja Potrebuješ – predstavnica staršev, Hati Matijaševič – predstavnica staršev

Drugi prisotni: Tatjana Blaži – ravnateljica Vrtca Tržič, Andreja Stanek – sindikalna zaupnica

Opravičeno odsotni: Anja Bakarič – predstavnica staršev, Anže Perčič – predstavnik občine ustanoviteljice

Zapisnikar seje je Kristina Lindav, tajnica vrtca.

## Dnevni red:

## Pregled zadnjega zapisnika in realizacija sklepov zadnje seje (Tatjana Blaži)

## Poročilo o rezultatu volitev članov sveta zavoda – predstavnikov zaposlenih vrtca ter predstavnikov staršev (Kristina Lindav)

## Razrešitev dosedanjih članov sveta in konstituiranje novega Sveta zavoda Vrtca Tržič (Tatjana Blaži)

## Evalvacija strokovnega dela Vrtca Tržič v šolskem letu 2019/2020 (Tatjana Blaži)

## Pobude, predlogi, vprašanja

**Ad 1.**

Ravnateljica je vse prisotne pozdravila in izrazila dobrodošlico novim članom.

Pri pregledu zapisnika je predstavila vse sprejete sklepe, pripomb ni bilo.

Zapisnik 16. seje je bil soglasno potrjen.

**Ad 2.**

Kristina Lindav je povedala, da so bile zaradi posebne situacije – zaprtja vrtcev zaradi epidemije COVID-19 tako volitve predstavnikov zaposlenih kot predstavnikov staršev izvedene korespondenčno, prek spletne ankete (Forms). Zahvalila se je vsem za odziv, da je bilo sploh možno speljati glasovanje v elektronski obliki.

Predstavila je rezultate glasovanja med zaposlenimi in starši.

**Ad 3.**

Ravnateljica je predlagala razrešitev članov prejšnjega mandata in potrditev mandatov članov za novo mandatno obdobje.

Predstavniki ustanovitelja za novo mandatno obdobje so Manca Gašperin, Anže Perčič in Ivan Kokalj. Predstavniki staršev za novo mandatno obdobje so Hati Matijaševič, Anja Bakarič in Katja Potrebuješ. Predstavniki zaposlenih za novo mandatno obdobje so Petra Bodlaj, Tina Golmajer, Andreja Pogačnik, Špela Štefe in Primož Uranič.

**Sklep:** Svet zavoda Vrtca Tržič je razrešil člane prejšnjega mandata in potrdil mandate članom za novo mandatno obdobje.

Pozvala je člane k podajanju predlogov za predsednika/predsednico in namestnika/namestnico predsednika/predsednice Sveta zavoda Vrtca Tržič. Člani so predlagali javni način glasovanja z dvigom rok.

**Sklep:** Glasovanje bo javno z dvigom rok.

Za predsednico sveta zavoda je bil podan predlog: Petra Bodlaj. Kandidatka je ustno soglašala s kandidaturo. Predlog je bil soglasno potrjen.

**Sklep:** Predsednica sveta zavoda za novo mandatno obdobje je Petra Bodlaj, predstavnica zaposlenih Vrtca Tržič.

Za namestnika predsednika je bil podan predlog, naj delo nadaljuje dosedanji namestnik predsednika. Ker je bil predlagani kandidat Anže Perčič odsoten, smo ga kontaktirali prek e-pošte in pridobili pisno soglasje kandidata h kandidaturi.

Predlog je bil soglasno potrjen.

**Sklep:** Namestnik predsednice sveta zavoda za novo mandatno obdobje je Anže Perčič, predstavnik občine ustanoviteljice.

**Ad 4.**

Ravnateljica je povedala, da se evalvacije dela v oddelkih, enotah in na nivoju vrtca še oblikujejo, dokument še nastaja in bo poslan korespondenčno v potrditev v juliju.

Pripravila pa je osnutek poročila o realizaciji letnega delovnega načrta, pri čemer je izpostavila, da je Vrtec Tržič šolsko leto začel s 30 oddelki, tekom leta sta začela delovati še dva oddelka v Pristavi. Pri svojem delu se ravnateljica osredotoča na mlajši kader, tekom leta je spremljala dinamiko, komunikacijo, počutje, sodelovanje otrok in opravila letne razgovore z zaposlenimi. V tem šolskem letu je vrtec nadaljeval z že načrtovanimi projekti, s poudarkom na področjih gozdne pedagogike, gibanja v naravi, pestrih dejavnosti na prostem. S primeri dobrih praks se strokovni delavci vrtca predstavljajo na konferencah. Strokovno rast kažejo tudi napredovanja v nazive, tekom šolskega leta so diplomirale tri strokovne delavke, izpeljano je bilo usposabljanje vzgojiteljice začetnice s projektno zaposlitvijo v sodelovanju s Šolo za ravnatelje, ki se zaključi 30. 6. 2020, kandidatko čaka še strokovni izpit. Rdeča nit šolskega leta je bila »Pojdimo ven« in načrtovano je bilo praznovanje 120-letnice Vrtca Tržič. Zaradi izrednih razmer slednje ni bilo izpeljano in je prestavljeno na drugo šolsko leto, preventivni ukrepi preprečujejo tudi zaključna srečanja s starši in roditeljske sestanke.

Ravnateljica je poudarila uspešno povezovanje z organizacijami lokalne skupnosti in z občino ustanoviteljico. Klima v vrtcu je dobra in se ves čas še izboljšuje. Število bolniških odsotnosti je še vedno veliko, a v primerjavi s preteklostjo razlog ni več izgorelost, pač pa je to predvsem bolniški stalež za nego malih otrok. Dobro je v vrtcu poskrbljeno za preventivo zdravja na delovnem mestu – ozaveščanje lastne aktivnosti za svoje zdravje.

V času epidemije je zaživel domači vrtec, ki je bil v podporo staršem z željo otrokom nuditi del vsebin predšolske vzgoje doma. Za zaposlene so se izvajala izobraževanja na daljavo, nujna dela so bila opravljena od doma, npr. oblikovanje skupin, priprava kadrovskega načrta za novo šolsko leto, razporejanje kadra.

Ravnateljica je po svoji predstavitvi spodbudila člane sveta zavoda k podajanju mnenj, vprašanj. Katja Potrebuješ je spomnila na že izpostavljeno problematiko dela z otroki s posebnimi potrebami – ali se je v tem šolskem letu naredilo kaj v pomoč strokovnemu kadru. Ravnateljica je povedala, da je bilo izvedeno predavanje o avtizmu, naša specialna pedagoginja je pripravila izobraževanje na to temo v obliki okrogle mite, pomembno pa je, da pomaga tudi pri neposrednem delu v oddelkih. Dodala je, da zaznavamo vse več posebnih potreb pri otrocih, vzporedno s tem pa zvišujemo raven usposobljenosti strokovnega kadra.

Andreja Pogačnik je potrdila, da ima strokovni kader zdaj več pomoči pri takih otrocih, ki se zagotavlja sistematično in redno. Ravnateljica je dodala, da je vrtec v podporo staršem, lahko pospeši postopek pridobivanja odločbe o individualiziranem programu.

**Ad 5.**

Ravnateljica je povedala, da se bo Križah gradilo novo stavbo za šolo in vrtec, kjer bo vrtec dobil dodatne prostore, tam bo tudi prostor za IP in novo kuhinjo. Dietna prehrana bo pripravljena posebej, ločeno od ostale linije. Gradnja te stavbe bo potekala do leta 2023.

Ivan Kokalj je pohvalil obnašanje otrok v cestnem prometu, ki ga je opazil sam. Občuduje disciplino in zavzetost, vzgojenost otrok. Razvila se je diskusija o hitrem razvoju današnjih otrok.

Predstavnice strokovnega kadra vrtca povedo, da je varnost otrok na prvem mestu, vzgojiteljice se zavedajo svojih nalog, vedo, zakaj so tam, delajo na skupinski dinamiki.

Nadaljevala se je diskusija o vlogi vzgojiteljice, sploh po epidemiji, in o tem, da imajo strokovni delavci v vrtcu s starši enake cilje, to so dobro počutje otrok, občutek varnosti, napredovanje v razvoju. Opažajo, da so se po epidemiji otroci zadovoljni in pomirjeni vrnili v vrtec.

Ravnateljica je dodala, da se šolsko leto začenja z 32. oddelki. Otrok, ki bodo dopolnili starostni pogoj za vstop v vrtec (11 mesecev) v oktobru in kasneje, je 30 in bodo vključeni v vrtec le, če bo prišlo do izpisov. Dodatnih prostorov nimamo, hkrati pa je kuhinja izkoriščena do polnih kapacitet in bi bilo neizvedljivo kuhati za več otrok. Razvila se je diskusija o prehrani, ki je v vrtcu na visokem nivoju. Ivan Kokalj je poudaril, da je v organizacijah najbolj pomembno vodstvo in komunikacija. Vodje dajejo zgled ostalim zaposlenim, kar se odraža pri delu.

Ravnateljica je dodala, da je nadzorni odbor Občine Tržič letos pregledal poslovanje vrtca, v zadovoljstvo ji je, da ugotavljajo zgolj manjše napake, drugače pa je poslovanje dobro.

Prek poletja bo potekala energetska sanacija enote Deteljica, tudi notranjost bo nekoliko prenovljena.

Naslednja seja sveta zavoda bo v pričetku naslednjega šolskega leta.

Seja je bila zaključena ob 18.30.

Zapisnikar: Predsednica Sveta zavoda Vrtca Tržič

Kristina Lindav Petra Bodlaj